28Absalome a dula lemo tse pedi Jerusalema, a ntse a sa bone sefahleho sa morena. 29Yaba o bitsa Joabe, a tle a mo romele ho morena; Joabe a mpa a hana ho tla. A boela a romela la bobedi ho yena; le teng a hana ho tla. 30A ba a re ho bahlanka ba hae: Le a e bona tshimo ya Joabe hobane e haufi le ya ka; e na le harese; eyang, le e tjhese. Bahlanka ba Absalome ba tjhesa tshimo. 31Ebile Joabe o tloha, a tla ho Absalome, tlung ya hae, a re ho yena: Bahlanka ba hao ba tjheseditseng tshimo ya ka? 32Absalome a re ho Joabe: Bona, nkile ka romela ho wena, ka re: Tloo kwano, ke tle ke o romele ho morena, ka ho re: Ke tlohetseng Geshure? Ho ka be ho le molemo, hojane ke sa le hona teng. Jwale, a nke ke bone sefahleho sa morena; leha ke ena le molato, a mpe a mpolaye. 33Yaba Joabe o tla ho morena, a mo phetela. Morena a bitsa Absalome; a tla ho morena, a inama fatshe ka sefahleho pela morena, mme morena a aka Absalome.